Covid: देशभर में मिले 24 हजार 354 नए मामले, अकेले केरल में 13 हजार से ज्यादा मरीज
स्वास्थ्य मंत्रालय द्वारा जारी किए गए ताजा आंकड़ों के मुताबिक, देशभर से रिपोर्ट किए गए कोरोना संक्रमण के नए मामलों में से 13 हजार 834 मरीज केरल से हैं। केरल में पिछले 24 घंटों में 95 लोगों की कोरोना संक्रमण के कारण मौत हुई है।
नई दिल्ली. देशभर में पिछले 24 घंटों में कोरोना संक्रमण के 24 हजार 354 नए मामले सामने आए हैं जिसके बाद अबतक सामने आए कोरोना के कुल मामलों की संख्या बढ़कर 3 करोड़ 37 लाख 91 हजार 061 पर पहुंच गई है जबकि कोरोना के एक्टिव मामलों में कमी आई है। देशभर में इस वक्त कोरोना के एक्टिव मामलों की संख्या घटकर 2 लाख 73 हजार 889 पहुंच गई है, जे पिछले 197 दिनों में सबसे कम है। स्वास्थ्य मंत्रालय द्वारा जारी किए गए ताजा आंकड़ों के मुताबिक, देशभर से रिपोर्ट किए गए कोरोना संक्रमण के नए मामलों में से 13 हजार 834 मरीज केरल से हैं। केरल में पिछले 24 घंटों में 95 लोगों की कोरोना संक्रमण के कारण मौत हुई है।केंद्रीय स्वास्थ्य मंत्रालय के शनिवार सुबह जारी किए आंकड़ों के अनुसार, पिछले 24 घंटों में 234 और मरीजों के जान गंवाने से मृतकों की संख्या 4,48,573 पर पहुंच गयी है। मंत्रालय ने बताया कि उपचाराधीन मरीजों की संख्या संक्रमण के कुल मामलों का 0.81 प्रतिशत है जो मार्च 2020 के बाद से सबसे कम है जबकि कोविड-19 से स्वस्थ होने की राष्ट्रीय दर 97.86 प्रतिशत है जो मार्च 2020 के बाद से सबसे अधिक है। आंकड़ों के मुताबिक, पिछले 24 घंटे में उपचाराधीन मरीजों की कुल संख्या में 1,335 की गिरावट दर्ज की गयी है।देश में जिन 234 और मरीजों ने जान गंवाई है उनमें से 95 की मौत केरल में और 50 की महाराष्ट्र में हुई। देश में अभी तक इस महामारी से 4,48,573 लोगों की मौत हो चुकी है। इनमें से 1,39,117 लोगों की मौत महाराष्ट्र में, 37,807 की कर्नाटक, 35,603 की तमिलनाडु, 25,182 की केरल, 28,087 की दिल्ली, 22,892 की उत्तर प्रदेश और 18,807 लोगों की मौत पश्चिम बंगाल में हुई। स्वास्थ्य मंत्रालय ने बताया कि अभी तक जिन लोगों की संक्रमण से मौत हुई है, उनमें से 70 प्रतिशत से ज्यादा मरीजों को अन्य बीमारियां भी थीं।